C 214/46
RO
Jurnalul Oficial al Uniunii Europene
16.6.2023
Miercuri, 18 ianuarie 2023
117. subliniază nevoia urgentă de intensificare a procesului de dialog Priștina-Belgrad, condus de UE, pentru a normaliza relațiile bilaterale pe baza recunoașterii reciproce; denunță acțiunile de escaladare continuă ale Serbiei și ale entităților susținute de Serbia, inclusiv prin blocade nelegitime, atacuri violente și amenințarea cu acțiuni militare, cu scopul de a forța concesiile și de a submina Republica Kosovo; reamintește poziția sa potrivit căreia independența Republicii Kosovo este ireversibilă și le solicită din nou celor cinci state membre care nu au făcut încă acest lucru să recunoască independența Kosovoului cu efect imediat;
118. salută decizia Consiliul European de a acorda statutul de țară candidată Bosniei și Herțegovinei la 15 decembrie 2022, cu condiția să se ia o serie de măsuri pentru a consolida pregătirea țării pentru negocierile de aderare; îndeamnă actorii politici ai țării să dea dovadă de angajament și să ia măsuri semnificative în vederea aderării la UE prin abordarea celor opt etape din recomandarea Comisiei, prin realizarea de progrese semnificative în ceea ce privește cele 14 priorități-cheie și prin punerea în aplicare a setului substanțial de reforme, inclusiv a reformelor electorale, în conformitate cu deciziile instanțelor naționale și internaționale, pentru a asigura principiile egalității și nediscriminării pentru toți cetățenii și popoarele constitutive, astfel cum sunt consacrate în constituția sa și cu respectarea deplină a hotărârii Curții Europene a Drepturilor Omului în cauza Sejdić și Finci/Bosnia și Herțegovina din 22 decembrie 2009; invită Comisia și SEAE să sprijine Bosnia și Herțegovina în punerea rapidă în aplicare a priorităților-cheie și în prevenirea regresului în direcția politicilor naționaliste din trecut; reiterează necesitatea de a se asigura că drepturile fiecărui cetățean, indiferent de apartenența etnică, politică și religioasă, sunt pe deplin respectate în conformitate cu hotărârile CEDO, cu deciziile Curții Constituționale și cu recomandările Comisiei de la Veneția;
119. denunță retorica și activitatea secesionistă actuală din Bosnia și Herțegovina, inclusiv celebrarea de către statul bosniac și actorii din țările terțe a sărbătorilor naționale proclamate neconstituționale de către Curtea Constituțională a Bosniei și Herțegovinei; își reiterează apelul pentru adoptarea de sancțiuni specifice împotriva actorilor destabilizatori din Bosnia și Herțegovina, inclusiv a celor care îi amenință suveranitatea și integritatea teritorială, în special împotriva lui Milorad Dodik, precum și a altor înalți funcționari ai Republicii Srpska și a funcționarilor din țări terțe care oferă sprijin politic și material pentru politicile secesioniste; le invită pe toate statele membre ale UE să asigure că Consiliul poate adopta astfel de sancțiuni specifice;
120. felicită activitatea Operațiunii Militare a Uniunii Europene (EUFOR) Althea și salută prelungirea mandatului acesteia după noiembrie 2022; reamintește că această misiune joacă în continuare un rol esențial pentru securitatea și stabilitatea Bosniei și Herțegovinei și solicită UE și partenerilor săi internaționali să-i mărească capacitatea;
121.
ia act de faptul că Consiliul a recunoscut în Busola strategică că securitatea și stabilitatea în Balcanii de Vest nu este încă realizată întru totul și că există riscul unor posibile repercusiuni în urma deteriorării actuale a situației securității europene; reamintește că Busola strategică solicită sprijin pentru suveranitatea, unitatea și integritatea teritorială a Bosniei și Herțegovinei;
122. își exprimă îngrijorarea cu privire la calendarul, conținutul și modul de introducere a modificărilor la legea electorală din Bosnia și Herțegovina și la constituția Federației Bosnia și Herțegovina, care au fost propuse de Înaltul Reprezentant pentru Bosnia și Herțegovina în ziua alegerilor și care riscă să submineze legitimitatea democratică și să consolideze etno-naționalismul;
123. subliniază că țările candidate și potențial candidate din Balcanii de Vest trebuie să își alinieze pe deplin politicile la PESC a UE și invită Comisia și statele membre să utilizeze PESC ca instrument de consolidare a cooperării cu țările din Balcanii de Vest; accentuează că țările care doresc să adere la UE trebuie să se alinieze pe deplin la valorile fundamentale și la politicile comune, având în vedere războiul ilegal de agresiune al Rusiei; relevă că drepturile omului și demnitatea umană nu sunt negociabile și că, prin urmare, țările candidate trebuie să integreze drepturile persoanelor cu dizabilități, ale comunității LGTBI+, ale femeilor și fetelor și ale altor grupuri vulnerabile în toate sectoarele și politicile; solicită o colaborare mai strânsă între UE și statele candidate și potențial candidate în materie de securitate și apărare;
124.
este în continuare profund îngrijorat de rapoartele potrivit cărora comisarul pentru vecinătate și extindere încearcă în mod deliberat să eludeze și să submineze caracterul central al reformelor democratice și ale statului de drept în țările în curs de aderare la UE; îndeamnă Comisia să inițieze o anchetă independentă și imparțială pentru a stabili dacă conduita afișată și politicile promovate de comisarul pentru vecinătate și extindere constituie o încălcare a Codului de conduită al membrilor Comisiei și a obligațiilor care îi revin în temeiul tratatelor;